送姚提幹行
作者：張榘
朝代：宋

paragraphs: 虛齋鎮東鄞，從之南容君。
我初未之識，邕翰傾殷勤。
修潔以博習，秀美而有文。
玉犀映秋水，英辭湧春雲。
雞距角魯蜀，昂然鶴非羣。
晤言到聖處，商也樂所聞。
最喜直而義，壯音駴鼓鼖。
告子少於孟，先策養氣勛。
牛山木信美，謹勿容斧斤。
助苗固得槁，可使稗不耘。
觀于所植立，真能張吾軍。
仁義可效治，淵源在河汾。
詩書自師友，芝蘭足膏薰。
剛風接勁翮，去去翔霄旻。
清時有聞者，必也吾子云。